
Piatra Magică

Demult-demult, departe-departe, pe o planetă albastră la fel ca a noastră, trăia un rege care avea o piatră magică. Cu ajutorul acestei pietre, regele controla clima planetei. Datorită ei, oamenii trăiau ca-n sânul lui Dumnezeu, având în belșug de toate. Când era nevoie de ploaie, ploua. Când doreau soare, norii se împrăștiau și soarele strălucea. Ca ochii din cap păzea regele piatra, căci mulți doritori erau de a pune mâna pe ea. Mai avea regele nostru și o fiică, o prințesă care era tocmai bună de măritat.

Uite că, într-o zi, o nevoie mare se abătu asupra regelui și împărăției lui. Niște pirați cosmici, pătrunzând în castelul regal, au furat-o pe fiica împăratului. Bietul rege mai nu murise de scârbă, sărmanul părinte nu-și putea închipui viața fără copilul său drag.

